Loser (Big Bang)

Príprava

YG Entertainment v treťom teaseri zverejnilo informácie o titulných skladbách zo Série MADE: M, ktorými boli „Loser“ a „Bae Bae“. Dva zo štyroch teaserov s názvom D-1 až D-4 obsahovali informácie aj o tom, kto piesne zložil. 
G-Dragon vysvetlil význam piesne „Loser“ tak, že „aj ľudia, ktorí sú stredobodom pozornosti, sú len ľudské bytosti“, a že každý sa môže cítiť zranený. Ale pieseň sa môže vzťahovať na rôzne situácie. Povedal: „S touto piesňou sme však chceli ponúknuť univerzálnejšiu tému, takže sme to urobili v širšom zábere. Niekto nemá priateľa, iný zase lásku, viete? Každý sa nachádza v inej situácii. Podľa toho, ako ju prijmete, by mohla byť táto pieseň vaším príbehom.“

Vydanie a propagácia

V priebehu dvoch dní sa skladba „Loser“ umiestnila na prvom mieste v digitálnom rebríčku Gaon s 256 398 predanými kópiami. Zlomila rekord juhokórejského rebríčka Gaon, keď bola streamovaná viac ako 10,5 miliónovkrát a za 9 dní bol jej digitálny predaj vo výške 479 474. Po dvoch mesiacoch sa „Loser“ stal druhým najpredávanejším singlom roka s počtom 988 321 predaných kópií. Miliónovú hranicu skladba v Južnej Kórei prekročila 16. júla, čiže po menej ako troch mesiacoch.
7. mája sa pieseň „Loser“ umiestnila v Billboardovom rebríčku Svetové digitálne piesne na prvom mieste. Podľa Billboardu sa v Amerike videoklip k piesni umiestnil na 3. mieste K-popových videoklipov s najväčším počtom pozretí za mesiac apríl už po dvoch dňoch od vydania. 
Na YouTube sa „Loser“ stalo druhým najsledovanejším K-popovým videom za 24 hodín s počtom 4,4 miliónov pozretí. Prvé miesto patrí piesni „Gentleman“ speváka Psy-a. Po dvoch mesiacoch sa stalo druhým najsledovanejším K-popovým videoklipom za rok 2015 a o niekoľko dní bolo už na prvom mieste.
Pieseň „Loser“ vyhrala v hudobných programoch 10 cien a pokorila mnoho rekordov. V programe Inkigajo vyhrala už siedmu Trojitú Korunu skupiny, čím prelomili remízu so skupinou g.o.d. Skladba tiež získala najvyššie skóre v roku 2015 a celkovo 4. najvyššie skóre v histórii programu. V programe M Countdown získala 8. najvyššie skóre v histórii.
Americký Fuse vybral „Loser“ ako jednu z 20 najlepších piesní roka 2015.

Videoklip

Videoklip režíroval Han Sa-min, ktorý bol predtým režisérom aj pre videoklipy k piesňam „Blue“, „Bad Boy“, „Monster“ a „Love Song“. Big Bang začali potajomky natáčať v americkom Los Angeles medzi 2. a 8. aprílom 2015.
Vo videoklipe má každý člen svoj vlastný príbeh. G-Dragon začína svoju scénu vo výťahu a na krku má tetovanie Truth + Dare (Pravda + Odvaha). Osamotený kráča ulicami, cíti sa byť od sveta izolovaný a zabudol, čo je to láska. Tchäjang má osobný boj so svojou vierou. Drží v ruke kríž s nápisom „Sin will find you“ („Hriech si ťa nájde“). Nakoniec zrejme spácha samovraždu. Kríž sa rozpadá a ostávajú už len slová „Sin found you“ („Hriech ťa našiel“). Sungri má problém s kontrolou svojho hnevu. Po tom, čo videl dievča, ktoré ľúbi, s niekým iným, kope do auta a rozhádže celú svoju izbu. Opakovane sa jej snaží dovolať, ale bezvýsledne. T.O.P nedokáže byť verný vo vzťahu. Nevie to prijať a nemá nad vecami kontrolu, čo ho dovedie až k vražde ženy, s ktorou mal aféru. Däsonga ťahá skupina mužov. Snaží sa brániť, ale zbytočne. Zakrvavený a bezmocný nedokáže vstať. Videoklip ukázal pochmúrnejšiu stránku, ktorá sa v predošlých videoklipoch skupiny nikdy predtým nevyskytla.

Cover verzie

Nakoľko bola pieseň veľmi populárna, vzniklo mnoho cover verzií. Medzi interpretmi bola napríklad skupina Tritops, ktorá svoju verziu vydala 30. apríla. 6. mája zverejnili na Instagrame svoj cover Epik High. Čong Dä-hjon zo skupiny B.A.P zverejnil svoj cover 8. mája na YouTube.